Besige naweek vir Kaapstad-reddingshelikopter | Maroela Media
Air Mercy-reddingshelikopter Foto: AMS, Facebook
'n Man en 'n vrou, albei in hul 60's, is Sondag by Porcupine-ravyn aan Kampsbaai se kant van Tafelberg, gered. Die twee was glo saam met 'n groep toe hulle tussen vyf en agt meter ver geval het. Die Air Mercy-reddingshelikopter is ontbied en die twee pasiënte is na die Kampsbaai-sportterrein geneem wat as 'n landingsplek gedien het. Die man het erge snywonde aan sy been opgedoen en die vrou het moontlik 'n rib- en maagbeserings opgedoen. Al twee pasiënte is in 'n stabiele toestand na die Christiaan Barnard-hospitaal geneem.
Die reddingshelikopter is ook Saterdag net na 11:00 na die India Venster-roete op Tafelberg ontbied nadat 'n 61-jarige man sy enkel geswik het. "Die reddingspoging was tegnies 'n uitdaging, aangesien die man in 'n moeilike posisie op die berg vasgekeer was en die roete baie naby aan die kabelkarretjie is," het 'n woordvoerder van Air Mercy in 'n verklaring gesê.
'n Vrou, glo in haar 30's, is Saterdagoggend omstreeks 07:00 op Leeukop in Kaapstad gered nadat sy 'n kniebesering opgedoen het terwyl sy gestap het. Die winderige toestande het die redding bemoeilik. Sy is uiteindelik na die Kloofnek-parkeergebied geneem vanwaar sy met 'n ambulans van die Wes-Kaapse departement van gesondheid na die MediClinic Kaapstad geneem is.
Volgens Air Mercy het 'n vrou van Kanada Vrydagmiddag omstreeks 17:00 ongeveer 8 meter ver in die Sederberge geval. Die vrou is met die reddingshelikopter na die Vincent Palotti-hospitaal geneem in 'n kritieke, maar stabiele toestand.